Diari Oficial de la Generalitat Valenciana


Sumari del DOGV 4366, del 28-10-2002 (2002/11672)

RESOLUCIÓ de 8 d'octubre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL), per a la consolidació i l'impuls de sectors estratègics i/o nous sectors emergents a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4366

Data del DOGV
:   28-10-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/11000


Data del document
:   08-10-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Indústria, Comerç i Energia
    * cooperació administrativa
    * política industrial
    * organització patronal

RESOLUCIÓ de 8 d'octubre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL), per a la consolidació i l'impuls de sectors estratègics i/o nous sectors emergents a la Comunitat Valenciana. [2002/X11037]
  
Subscrit, després de la tramitació prèvia reglamentària, entre la Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL), el 5 de setembre de 2002, un Conveni Marc de col·laboració per a la consolidació i l'impuls de sectors estratègics i/o nous sectors emergents a la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0637/2002, i que figura com a annex d'aquesta resolució.
  
València, 8 d'octubre de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL), per a la consolidació i l'impuls de sectors estratègics i/o nous sectors emergents a la Comunitat Valenciana.
  
A Castelló, 5 de setembre de 2002
  
Reunits:
  
D'una part, el senyor Fernando V. Castelló Boronat, conseller d'Indústria, Comerç i Energia de la Generalitat Valenciana.
  
De l'altra, el senyor Rafael Ferrando Giner, president de la Confederació d'Organitzacions Empresarials de la Comunitat Valenciana (CIERVAL), amb poders suficients per a la realització d'este acte, en virtut de l'article 23 dels estatuts de la Confederació.
  
Exposen:
  
1. Que la Conselleria d'Indústria, Comerç i Energia, en l'exercici de les competències que li corresponen en matèria de foment i desenvolupament industrial i energètic, considera d'interés primordial la promoció, la diversificació i el desenvolupament dels sectors productius de la Comunitat Valenciana i, en concret, la consolidació de sectors estratègics per al conjunt de l'economia regional i l'impuls de nous sectors emergents que complementen l'actual teixit empresarial.
  
2. Que, amb l'execució del present conveni marc, la Conselleria d'Indústria, Comerç i Energia fomenta el desenvolupament de sectors industrials necessaris per a incrementar la competitivitat regional, per la seua influència sobre el conjunt de l'economia en aspectes com ara la capacitat de modernització empresarial i tecnològica i l'adaptació a les condicions internacionals de competència.
  
3. Que la Confederació d'Organitzacions Empresarials de la Comunitat Valenciana (CIERVAL) considera també necessari incrementar la competitivitat de l'economia regional mitjançant actuacions que faciliten la cooperació i sinergia entre empreses i la diversificació tecnològica del teixit productiu valencià.
  
Vistes les consideracions anteriors, plantejades tant per la Confederació d'Organitzacions Empresarials de la Comunitat Valenciana (CIERVAL), com per la Conselleria d'Indústria, Comerç i Energia, esta última considera factible i oportú participar en el finançament de les actuacions que es deriven del present conveni marc, a fi de contribuir a assolir els objectius definits i en la forma i el percentatge que es decidisca mitjançant els corresponents convenis singulars.
  
Amb el propòsit de fer possible tot això anterior i, especialment, la mútua col·laboració i coordinació d'actuacions entre la Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL), se subscriu el present conveni marc d'acord amb les següents
  
Clàusules:
  
Primera. Constituïx l'objecte del present conveni marc, la col·laboració entre les parts interventores per a l'elaboració d'anàlisis sectorials sobre la situació, organització, innovació tecnològica i models d'èxit de sectors estratègics per al conjunt de l'economia valenciana, així com per a la implantació dels resultats obtinguts en els dits sectors i la realització d'actuacions de foment i diversificació dirigides a nous sectors emergents a la Comunitat Valenciana.
  
Segona. La Conselleria d'Indústria, Comerç i Energia i la Confederació d'Organitzacions Empresarials de la Comunitat Valenciana (CIERVAL) decidiran anualment aquelles actuacions a realitzar en el marc del present conveni a través dels corresponents convenis singulars o d'altres instruments de col·laboració que el desenvolupen.
  
Tercera. L'aportació econòmica anual de la Conselleria d'Indústria, Comerç i Energia es fixarà d'acord amb les actuacions aprovades en el marc d'este conveni marc i de la disponibilitat pressupostària de l'exercici corresponent, a càrrec del programa 722.10 «Ordenació i Promoció Industrial i Energètica» i en les línies nominatives destinades a esta finalitat.
  
Quarta. La Confederació d'Organitzacions Empresarials de la Comunitat Valenciana (CIERVAL) aportarà a les esmentades actuacions les infraestructures i els recursos tècnics i humans, propis o externs, que s'acorden per a cada actuació.
  
El cost de les infraestructures i els recursos tècnics i humans externs que ambdues entitats posen a disposició per a cada actuació serà sufragat per la Conselleria d'Indústria, Comerç i Energia, d'acord amb els convenis anuals que es firmen per a este fi. Per a això, ambdues entitats es comprometen a:
  
1. La realització i presentació d'una memòria justificativa i un pressupost indicatiu del cost dels recursos externs associats a cada una de les actuacions proposades, per a la seua supervisió per la Comissió Mixta regulada per la clàusula cinquena del present conveni i la posterior aprovació per la Direcció General d'Indústria i Energia.
  
2. La petició de, com a mínim, tres ofertes per a la contractació de qualsevol recurs tècnic i humà extern, i la preparació de l'informe corresponent per a la seua avaluació tècnica i econòmica per la Comissió Mixta i la posterior aprovació per la Direcció General d'Indústria i Energia.
  
3. La presentació a la Conselleria d'Indústria, Comerç i Energia d'informes mensuals sobre el desenvolupament de les actuacions i les despeses efectuades en cada una d'elles, als efectes del control i seguiment de la realització i l'avaluació dels resultats.
  
4. La difusió dels resultats i objectius de les actuacions concertades i realitzades i l'avaluació de la implantació d'estos en els sectors i en les empreses seleccionades per la Comissió Mixta, mitjançant els procediments i canals acordats per la Comissió.
  
5. Sufragar les diferències que pogueren produir-se, si és el cas, entre el cost estimat del projecte bàsic i les aportacions que resulten del que s'ha previst en la clàusula tercera del present conveni marc.
  
Cinquena
  
5.1 Es constituïx una Comissió Mixta (a partir d'ara Comissió) les funcions de la qual seran les següents:
  
1. L'aprovació del contingut i les fases de les actuacions que siguen objecte del present conveni marc.
  
2. L'avaluació de l'elaboració i l'execució de les actuacions aprovades en el marc del present conveni marc i dels convenis singulars que el desenvolupen.
  
3. El seguiment de la difusió dels resultats de les actuacions concertades i de la seua implantació en els sectors i les empreses seleccionats.
  
5.2 La Comissió Mixta estarà integrada per les persones següents:
  
- Senyor Fernando Castelló Boronat, conseller d'Indústria, Comerç i Energia, que actuarà com a president de la Comissió, el qual podrà ser substituït pel senyor Miguel Navarro Navarro, sotssecretari d'Indústria i Energia.
  
- Senyor Rafael Ferrando Giner, president de la Confederació d'Organitzacions Empresarials de la Comunitat Valenciana (CIERVAL).
  
- Senyor José Monzonís Salvia, director general d'Indústria i Energia, que actuarà com a secretari de la Comissió.
  
- Senyor Rafael Montero, secretari de la Confederació d'Organitzacions Empresarials de la Comunitat Valenciana (CIERVAL).
  
Sisena
  
6.1 Es constituïx una Comissió Tècnica les funcions de la qual seran les següents:
  
1. L'avaluació i la proposta dels continguts i les fases de les actuacions objecte del present conveni marc i, si és el cas, dels convenis singulars que el desenvolupen, per a la seua aprovació per la Comissió Mixta.
  
2. El control i seguiment de l'elaboració i l'execució de les actuacions aprovades per la Comissió Mixta en el marc del present conveni marc.
  
6.2 La Comissió Tècnica estarà integrada per les persones següents:
  
- Senyor José Monzonís Salvia, director general d'Indústria i Energia, que actuarà com a president de la Comissió Tècnica.
  
- Senyor Rafael Montero, secretari de la Confederació d'Organitzacions Empresarials de la Comunitat Valenciana (CIERVAL).
  
- Senyor Rafael Olcina, director de l'Institut per a la Petita i Mitjana Indústria Valenciana (IMPIVA), o si hi mancava, la senyora Rosana Cremades, directora tècnica.
  
- Senyora Carmen de Miguel, directora de l'Institut Valencià de l'Exportació (IVEX), o si hi mancava, la senyora María Antonia Hernández, adjunta a Direcció.
  
- Senyor José Manuel Masip, cap de l'Àrea d'Indústria i Energia, que actuarà com a secretari de la Comissió Tècnica i que podrà ser substituït pel senyor Lluís Ferran Colomer i Queipo, cap del Servici de Coordinació Administrativa i Estudis.
  
6.3 Els mencionats representants podran ser acompanyats pels col·laboradors que estimen oportú a efectes d'assessorament tècnic.
  
Setena. L'incompliment de les obligacions previstes en el present conveni marc podrà originar-ne la rescissió per qualsevol de les parts.
  
Huitena. La vigència del present conveni marc ho serà des de la data de la firma fins a la seua anul·lació per mutu acord de les parts.
  
I com a prova de conformitat, les parts atorgadores firmen el present document, en doble exemplar, al lloc i en la data al principi indicats.
  
El conseller d'Indústria,Comerç i Energia
  
FERNANDO V. CASTELLÓ BORONAT
  
El president de la Confederació d'Organitzacions Empresarials, de la Comunitat Valenciana,
  
RAFAEL FERRANDO GINER